বাংলা ও বাঙালিকে অপমান! BJP-র মন্ত্রীকে ধুয়ে দিল তৃণমুল

ওয়েব ডেস্ক: বিহার বিধানসভা নির্বাচনে (Bihar Assembly Election Result 2025) বিপুল জয়ের পথে এনডিএ (NDA)। বিজেপি-নীতীশ জোটের দাপটে কার্যত খড়কুটোর মতো উড়ে যাওয়ার অবস্থা কংগ্রেস-তেজস্বী মহাগঠবন্ধনের। বিহারের মতোই এবার বাংলা দখল করবে বিজেপি (BJP)- এই মন্তব্য করে এদিন কার্যত হুঙ্কার দিয়েছেন কেন্দ্রীয় মন্ত্রী গিরিরাজ সিং (Giriraj Singh)। তাঁর এই বক্তব্যকে নিশানা করে এবার জবাব দিল তৃণমূল কংগ্রেস (TMC)।

একটি ভিডিও-সহ পোস্টে গিরিরাজ সিংকে উদ্ধৃত করে তৃণমূল দাবি করেছে, কেন্দ্রীয় মন্ত্রী বাংলার গণতান্ত্রিকভাবে নির্বাচিত সরকারকে ‘বাংলাদেশি কি সরকার’ ও ‘রোহিঙ্গা কি সরকার’ বলে কটাক্ষ করেছেন। তাঁর এই মন্তব্যকে তৃণমূল ‘বাঙালির অস্তিত্বে আঘাত’ বলে দাবি করেছে।

এক্স হ্যান্ডেলে একটি পোস্ট করে সর্বভারতীয় তৃণমূল কংগ্রেসের (AITC) তরফে লেখা হয়, ‘বাংলা ও বাঙালিকে নিয়ে বিজেপির ঘৃণা আর বিদ্বেষ সরাসরি প্রকাশ্যে এসে গেল। একজন কেন্দ্রীয় মন্ত্রী বাংলার নির্বাচিত সরকারকে বিদেশি বলে অপমান করছেন— এটি শুধু সরকারের বিরুদ্ধে নয়, প্রতিটি বাঙালির প্রতি অবমাননা।’

আরও পড়ুন: বিহারে গেরুয়া ঝড়, ‘এবার বাংলার পালা’ গর্জে উঠলেন গিরিরাজ সিং

তৃণমূল আরও অভিযোগ তোলে যে, অমিত শাহের নেতৃত্বাধীন দিল্লি পুলিশ একসময় বাংলা ভাষাকে ‘বাংলাদেশি ভাষা’ বলে কটাক্ষ করেছিল। বিজেপি নেতা অমিত মালব্য মন্তব্য করেছিলেন, “বাঙালি নামে কোনও ভাষা নেই।” অসমের মুখ্যমন্ত্রী হিমন্ত বিশ্ব শর্মা হুমকি দিয়েছিলেন, জনগণনা পত্রে কেউ বাংলা ভাষা লিখলে তাকে বিদেশি হিসেবে গণ্য করা হবে।

The vitriol spewed by @BJP4India against Bengal and its people is a disgusting display of contempt. Their loudmouthed, knuckle-dragging Union Minister Giriraj Singh had the audacity to slander Bengal’s democratically elected government, chosen by the will of our Gonodebota, as a… pic.twitter.com/aB0JVvzy3Y

— All India Trinamool Congress (@AITCofficial) November 14, 2025

পোস্টে তৃণমূল আরও লেখে, “ব্রিটিশদের তোষণে ব্যস্ত ছিল বিজেপির রাজনৈতিক পূর্বসূরীরা, আর বাংলার বিপ্লবীরা হাঁসতে হাঁসতে ফাঁসির মঞ্চে উঠেছেন। সেই বাংলাকে আজ বিদেশি তকমা দেওয়ার অপচেষ্টা করছে বিজেপি।”

তৃণমূলের বক্তব্য, বাঙালির সম্মান ও পরিচয়কে হেয় করার চেষ্টা মানুষ মনে রাখবে। পোস্টে হুঁশিয়ারি দিয়ে বলা হয়েছে, “২০২৬-এ বাংলার মানুষ আপনাদের এই অপমানের জবাব দেবে। বাঙালির গর্বে আঘাত দিলে তার উত্তর প্রলয়ঙ্করী ঢেউয়ের মতো ফিরে আসবে।”